b'\n_START_ARTICLE_\nAntanas Barisas\n_START_PARAGRAPH_\nAntanas Barisas (1933\xc2\xa0m. liepos 3 d. Panev\xc4\x97\xc5\xbeys\xc2\xa0\xe2\x80\x93 1986\xc2\xa0m. spalio 15 d. Vilnius)\xc2\xa0\xe2\x80\x93 Lietuvos hidrologas, geografijos moksl\xc5\xb3 kandidatas.\n_START_SECTION_\nBiografija\n_START_PARAGRAPH_\n1957\xc2\xa0m. baig\xc4\x97 Leningrado hidrometeorologijos instituto Hidrologijos fakultet\xc4\x85. 1966\xc2\xa0m. geografijos moksl\xc5\xb3 kandidatas._NEWLINE_1957\xc2\xa0m. dirbo Kirgizijos hidrometeorologijos tarnybos valdyboje, 1958\xe2\x80\x931959 m.\xc2\xa0\xe2\x80\x93 Kauno respublikiniame vandens \xc5\xabkio projektavimo institute. Nuo 1960\xc2\xa0m. Vilniaus universiteto d\xc4\x97stytojas, 1973\xe2\x80\x931978\xc2\xa0m. Hidrologijos ir klimatologijos katedros ved\xc4\x97jas, nuo 1978 m. docentas.\n_START_SECTION_\nMokslin\xc4\x97 veikla\n_START_PARAGRAPH_\nLietuvos upi\xc5\xb3 minimalaus nuot\xc4\x97kio detali\xc5\xb3 tyrim\xc5\xb3 pradininkas. Suk\xc5\xabr\xc4\x97 hidrometrin\xc4\x97s nuotraukos metodik\xc4\x85. Padar\xc4\x97 Virintos, Skroblaus, Kirsnos, Siesarties, Tatulos, Re\xc5\xa1ketos, kit\xc5\xb3 upi\xc5\xb3 hidrometrini\xc5\xb3 nuotrauk\xc5\xb3. Sudar\xc4\x97 kelis Lietuvos metinio nuot\xc4\x97kio pasiskirstymo \xc5\xbeem\xc4\x97lapius. Analizavo integralini\xc5\xb3 nuot\xc4\x97kio pasiskirstymo per metus kreivi\xc5\xb3 pritaikymo nuot\xc4\x97kio tyrimui galimybes. Para\xc5\xa1\xc4\x97 >50 mokslini\xc5\xb3 straipsni\xc5\xb3 (daugiausiai: nuot\xc4\x97kio pasiskirstymo analiz\xc4\x97s, minimalaus nuot\xc4\x97kio tyrim\xc5\xb3, hidrometrini\xc5\xb3 matavim\xc5\xb3 metodikos klausimais).'